मनोज बोगटी, कालिमन्युज, कालेबुङ, 28 फरवरी। विद्यालय जानुपर्ने तर पढ्न भने नपाउने कार्यक्रमलाई संशोधन गर्दै विद्यार्थी मोर्चाले आजदेखि तीनसूत्रे दाबीमा नाराबाजी,मौन र्‍याली, धर्ना र ज्ञापन चढ़ाउने कार्यक्रम शुरू गर्‍यो। दार्जीलिङमा विद्यार्थी मोर्चाका उपाध्यक्ष अमृत योञ्जन अनि प्रवक्ता निमा शेर्पाको अगुवाईमा दार्जीलिङभरिका विद्यालयका विद्यार्थीहरू सड़क उत्रिए। उनीहरूले तीनवटा दाबीमाथि जोर दिँदै मौन र्‍याली निकाले। उनीहरूको दाबी थियो, सिब्सु काण्डमाथि शीघ्रनै सीबीआई जॉंच हुनुपर्छ। तराई-डुवर्स र पहाड़लाई अन्तरभुक्त गरेर छुट्टै राज्य गठन गरिनुपर्छ अनि विमल गुरूङलाई डुवर्सको पदयात्रा गर्न दिइनुपर्छ।
हजारौंको संख्यामा सडक उत्रिएका विद्यार्थीहरूले रेलवे स्टेशनबाट जिल्लापालको कार्यालयसम्म मौन र्‍याली गरे भने एडीएम गोपाल लामालाई तीनबुँदे मागमा ज्ञापन पनि चढ़ाए।
यता मोर्चा कोषाध्यक्ष दावा लामाले मोर्चाले शिक्षाक्षेत्रमा कुनै पनि असर नपुर्‍याउने कार्यक्रम हातमा लिएको जनाए। यसैकारण नै विद्यार्थी मोर्चाको कार्यक्रममा फेरबदल ल्याउँदै मौन जुलूसको कार्यक्रम गरिएको पनि तिनले जनाए। यता गोजविमोका उपाध्यक्ष अमृत योञ्जन अनि प्रवक्ता निमा शेर्पाले मौन र्‍याली 6 मार्चसम्म रहने जनाएका छन्‌। कालेबुङमा पनि सहसचिव दीप थापाको अगुवाइमा 14 वटा विद्यालयका विद्यार्थीहरूले जुलूस निकाले। विद्यार्थीहरुले बङ्गाल सरकारले विद्यार्थी मोर्चाको तीन बुँदै मागमाथि शीघ्रनै निर्णय गर्नुपर्ने दाबीमा व्यापक नाराबाजी गरे। मेलाग्राउण्डबाट जुलूस शुरू गरिएको थियो भने जुलूसले नगर परिक्रमा गर्दै महकुमा अधिकारीको कार्यलय पुगी एउटा ज्ञापन पनि चढ़ायो।
मनोज बोगटी, कालिमन्युज, कालेबुङ, 28 फरवरी। पश्चिम बङ्गाल विद्युत सर्वराह निगमले कालेबुङको महकुमा विद्युत कार्यालय अनि योसित सम्बन्धित अन्य कार्यालयहरू सिलगढ़ी स्थान्तर गर्ने अधिसूचना 19 फरवरीको दिन नै जारी गरिसकेको छ, जसको आधारमा अहिले कार्यालयहरू सिलगढ़ी सार्ने तम्तयारी चलिरहेको छ। कार्यालयहरू सिलगढ़ी सार्ने सूचना पाउने वित्तिकै गोर्खा जनमुक्ति मोर्चाको भातृसङ्गठन जनमुक्ति कर्मचारी सङ्गठनले महकुमा अधिकारी एलएन शेर्पालाई कार्यालय स्थान्तरको अधिसूचना खारेज गर्नुपर्ने सम्बन्धमा उजुरी गरेको थियो। यसबाहेक पनि कालेबुङका विभिन्न सङ्गठनहरूले स्थान्तरको प्रतिवाद व्यापकरूपले गरिनै रहेको छ। तरै पनि कुनै पनि विरोध र अनुनयलाई विभागले पत्तो दिएको छैन।
महकुमा अधिकारी शेर्पाले आफूले भइरहेको विरोधबारे उच्चस्थ निकायसम्म कुरा पुर्‍याइसकेको जनाउँदै भने, सबैको गुनासोलाई माथ्थिलो निकायमा पुर्‍याइएको छ। यसमाथि महकुमा प्रशासनले कुनै पनि निर्णय गर्न सक्दैन। यसको विभागीय अधिकारीलाई पनि विषयबारे अवगत गराइएको छ। यता आज गोर्खा जनमुक्ति मोर्चा अनि व्यापारी सङ्गठनले कार्यालय स्थान्तर सरकारको षड़यन्त्र मात्र रहेको आरोप लगाएको छ। सङ्गठनहरूको भनाइ छ, कालेबुङका बिजुली उपभोक्ताहरूलाई सिलगढ़ी कार्यालयबाट कसरी सुलभ सेवा प्रदान गर्न सक्छ? यहॉंका उपभोक्तालाई यही कार्यालय राखेर मात्र सुलभ सेवा उपलब्ध गराइन सकिन्छ। विभागले अत्तम सेवा दिनको निम्ति नै कार्यालय सिलगढ़ी सार्ने कारण देखाएको छ, जो सेवा र समस्याको सम्बन्धमा युक्तिसङ्गत नै छैन।
यसैकारण स्थान्तरको कुरा सरकारी षड़यन्त्र मात्र रहेको सङ्गठनहरूको आरोप छ।व्यापारी सङ्गठनले विभागीय षड़यन्त्रको विरोधमा नगरमा आज व्यापक नारीबाजी गर्दै कार्यालय घेराउ गरेको थियो भने मोर्चाले महकुमा अधिकारीलाई एउटा ज्ञापन चढाउँदै स्थान्तरको निर्देश खारेज गर्नुुपर्ने माग गरेको छ। मोर्चा महकुमा सचिव शुभ प्रधानले भने, मोर्चा अहिले प्राप्तिको अन्तिम चरणमा पुगेको छ। आन्दोलनले एउटा राम्रो निष्कर्ष तयार पारिरहेको बेला हामीलाई मूलमुद्दाबाट अन्यत्र आकर्षित गर्ने यो सरकारी षड़यन्त्र हो।
11 पल्टको वार्ताले मोर्चाले दाबी गरेको मूल कुराको निष्कर्ष निस्कियोस्‌ भन्ने माकपा सरकार चहॉंदैन, यसैकारण आन्दोलनकारीहरूको ध्यान आन्दोलनबाट हटाउन यो चलखेल भइरहेको छ। कार्यलय सिलगढ़ी सार्न मोर्चाले कदापी पनि दिनेछैन। कालेबुङको दश माइलमा विद्युत कार्यालय छ भने विभागले यो कार्यालय अनि मरम्मति एवं जॉंच कार्यालय समेत सिलगढ़ीस्थिति सम्बन्धित विभागको डीई कार्यालयमा स्थान्तर गर्ने भएको छ। यता मोर्चाले दाबी गरेको छ, सिलगढ़ीको डीई कार्यालय पनि कालेबुङमा नै स्थापित गर्नुपर्छ किन भने विभागको डीई कार्यालय कालेबुङमा छैन।विभागको डीई कार्यालय नरहेकोले अघिबाट नै कालेबुङका उपभोक्ता अनि सङ्घ-सङ्गठनहरूले डीई कार्यालय कालेबुङ महकुमामा नै हुनुपर्ने माग गर्दै आइरहेको थियो।
उपभोक्ताको मागलाई निकायले ध्यान दिइरहेको छैन। कार्यालयलाई कालेबुङमा स्थापित गर्नको साटो सिलगढ़ीको डीई कार्यालयमा विद्युत कार्यालय स्थान्तर गर्ने भएपछि उप्रान्त बिजुली सर्वराह सम्बन्धमा भएको गड़बड़ी अनि असुविधाको उजुरी पनि सिलगढ़ीमा नै गर्नुपर्ने देखिएको छ। कालेबुङको कार्यालयमा लगभग 70 जना कर्मचारीहरू कार्यरत छन्‌, जसलाई अन्यत्र स्थान्तरको निम्ति विभागीय सूचना हात लागिसकेको छ। यता जकसले 27 तारिकसम्म कार्यालय स्थान्तरको सूचना खारेज गर्नुपर्ने अल्टिमेटम दिँदै निर्णय खारेज नगरे सड़क उत्रिने जनाएको थियो।